Opdateret tekst: I første omgang var meldingen fra politiet, at der var to tilskadekomne ved uheldet. Lørdag er meldingen fra Sydøstjyllands Politi, at der én tilskadekommen.

Horsens: Fredag aften blev en jernbanebro ved Horsens påkørt af en vindmølletransport.

Det fortæller vagtchef ved Sydøstjyllands Politi, Jørn Lindhardt.

Vindmølletransporten kørte på Vestvejen i vestlig retning, da uheldet skete 200-300 meter før Horsens S-afkørslen.

- Enten var broen for lav, eller også var bilen for høj, så den blev kilet fast, fortæller vagtchefen.

Umiddelbart efter uheldet skete der endnu et uheld, da vindmølletransportens følgebil forsøgte at undvige den forulykkede lastbil og kørte udenom, hvorefter bilisten ramte et modkørende køretøj. Følgebilens chauffør blev skadet ved uheldet.

Vagtchefen fortæller, at det er muligt at passere uheldet i østlig retning, men da vindmølletransporten stadig sidder fast ved broen, er der kø og trafikale problemer på stedet.

Banedanmark er også på stedet for at tjekke skaderne på jernbanebroen. Hverken politi eller Vejdirektoratet har en tidshorisont for en fuld genåbning af vejen.